अकाल तख्त जत्थेदार बोले- गिरफ्तार सिख युवकों को 24 घंटे में रिहा करें, हमारे कैरेक्टर पर हमला हो रहा
Punjab Amritsar Shri Akal Takht Sahib Meeting; श्री अकाल तख्त साहिब के जत्थेदार ज्ञानी हरप्रीत सिंह की तरफ से पंजाब में बन रहे हालातों को लेकर सोमवार को बुलाई गई बैठक खत्म हो चुकी है।
श्री अकाल तख्त साहिब के जत्थेदार ज्ञानी हरप्रीत सिंह की तरफ से पंजाब में बन रहे हालातों को लेकर सोमवार को बुलाई गई बैठक खत्म हो चुकी है। इस बैठक में 60 से 70 सिख संगठनों को बातचीत का न्योता दिया गया। बैठक के बाद बाहर निकले सिख संगठनों ने बताया कि सरकार को 24 घंटे का अल्टीमेटम दे दिया गया है। अगर पकड़े गए युवा सिखों को रिहा ना किया गया तो बड़ा एक्शन लिया जा सकता है।
ज्ञानी हरप्रीत सिंह ने कहा कि हमारे कैरेक्टर पर हमला हो रहा है। प्लानिंग के तहत सिखों को बदनाम किया जा रहा है। खास बात है कि ज्ञानी हरप्रीत सिंह की तरफ से बुलाई गई इस बैठक में इस बार किसी भी राजनीतिक पार्टी को नहीं बुलाया गया। सिर्फ बुद्धिजीवी, सिख धार्मिक संगठनों को इसका न्योता दिया गया।
बैठक के बाद शिरोमणि गुरुद्वारा प्रबंधक कमेटी (SGPC) के प्रधान एडवोकेट हरजिंदर सिंह धामी ने बताया कि अगर सरकार ने उनकी ना सुनी तो पूरे पंजाब में पंचायतों व बैठकों में वहीर भेज कर लोगों को सिखों पर हो रहे अत्याचार के बारे में बताया जाएगा।
पकड़े गए सिखों की कानूनी लड़ाई लड़ेगी SGPC
एडवोकेट धामी ने ज्ञानी हरप्रीत सिंह का आदेश सुनाते हुए कहा कि पकड़े गए सिखों की कानूनी लड़ाई SGPC लड़ेगी। जिन पर NSA लग चुका है, उनका मुद्दा हाईकोर्ट में उठाया जाएगा। अगर कोई अपना वकील कर चुका है तो उनकी माली सहायता की जाएगी। इसके लिए परिवारों को SGPC से संपर्क करने के लिए कहा गया है।
नेशनल चैनलों पर भी करेंगे कानूनी कार्रवाई
बैठक में नेशनल चैनलों पर कानूनी कार्रवाई करने की बात पर भी सहमति दी है। प्रधान धामी ने बताया कि नेशनल चैनलों पर सिखों को बदनाम करने की कोशिश की गई। हर बात को बढ़ा चढ़ा कर दिखाया गया। उनके खिलाफ अब कानूनी कार्रवाई की जाएगी।
जत्थेदार का कौम के नाम संदेश
ज्ञानी हरप्रीत सिंह ने अंत में कौम के नाम अपना संदेश पढ़ कर सुनाया। ज्ञानी हरप्रीत सिंह ने कहा कि आज का यह इकट‌्ठ श्री अकाल तख्त साहिब से ऐलान करता है, जो सिख पकड़े हैं, उनके साथ हम खड़े हैं। जो बेकसूर पकड़े हैं उनके साथ हैं। सरकार को चेतावनी देते कि 24 घंटे में उन्हें छोड़ा जाएं।
तरनतारन से आगे हरिके में जो मोटरसाइकिल पकड़े हैं, उन्हें रिलीज किया जाए। एसजीपीसी को आदेश है कि कोर्ट में उन अफसरों की जवाब तलबी करवाई जाए, जिन्होंने सिखों की गाड़ियां तोड़ी हैं।
इसके अलावा काले कानून जो हमारे पंजाब के सिखों पर लागू किए हैं, उन्हें रद्द किया जाए। काले कानून सिर्फ अल्पसंख्यक समूह पर ही क्यों लगाए जाएं। यह उन पर लगाए जाएं, जो हिंदू राष्ट्र की मांग करते हैं, या दोनों पर लगाए जाएं।
बैठक की 5 बड़ी बातें
राजनीतिक पार्टियों से बैठक का राजनीतिकरण
ज्ञानी हरप्रीत सिंह का कहना था कि इस बैठक में खासतौर पर राजनीतिक पार्टियों को न्योता नहीं दिया गया। राजनीतिक पार्टियों को बुलाने से बैठक का राजनीतिकरण हो जाता है, जो हालातों को देखते हुए ठीक नहीं है। इसमें सिर्फ धार्मिक व बुद्धिजीवी ही अपने विचार रखने के लिए कहा गया था।
अमृतपाल को दे चुके सरेंडर करने का सुझाव
ज्ञानी हरप्रीत सिंह ने दो दिन पहले ही अमृतपाल सिंह को सरेंडर करने का सुझाव दिया था। उनका कहना था कि अमृतपाल को सरेंडर करके अपना पक्ष रखना चाहिए। वहीं उन्होंने सरकार से पंजाब के पकड़े गए युवाओं से हमदर्दी रखने की भी सलाह दी थी।